11-årige Anders Lunden Møller er medlem af KFUM Spejderne Søfolket Saltum, som i år kan fejre 25-års jubilæum. Som et led i fejringen besluttede de sig for, at de som minimum ville lave en 25 meter lang træstamme. Da de var færdige, var den blevet endnu længere end ventet. Præcis hvor lang den blev, vender vi tilbage til. Begejstringen var dog stor. -	Det er jo megafedt, det er jo Danmarks længste træstamme, siger Anders Lunden Møller. Spejderklubben har i alt 60 medlemmer, og de inviterede folk fra nær og fjern på kaffe og træstamme – og det faldt i god jord. -	Den smager faktisk rigtig godt, og den kan sagtens konkurrere med dem, man ellers kan købe, siger Mette Billeskov fra Pandrup. Se hele indslaget fra spejdergruppens jubilæum: Idéen gav god mening Mange af børnene i spejdergruppen går meget op i rekorder, og håbet er at komme i Børnenes Rekordborg med Danmarks længste træstamme. Idéen om, at det skulle være netop kagen træstamme, som der skulle laves, var ikke særlig svær at finde på for gruppens medlemmer. -	Til daglig bygger vi i reb og rafter, så at det skulle være et eller andet med træ, det falder lidt naturligt i en spejdergruppe – og derfor faldt valget på en træstamme, siger Karen Thomine Christensen, der er formand for gruppebestyrelsen. De havde tidligere set, at man i Aalborg havde lavet en kage på 10 meter – men det var ikke nok for spejdergruppen, som valgte, at træstammen skulle være 25 meter for at symbolisere 25-års jubilæet. -	Det her med at vi får lov at fejre det med en skør og skæv idé, som bare bliver taget rigtig godt imod af alle, det er jo bare helt fantastisk, siger Karen Thomine Christensen. Blev længere endnu Til lørdagens jubilæum dukkede den lokale Lion Club op og donerede 5000 kroner til KFUM Spejderne Søfolket Saltum. Mens de penge varmer i spejderkassen, så kunne gæsterne varme sig med kaffe samt nyde træstammen, der endte med at blive 29,8 meter ifølge spejdergruppens egen måling. Og det kan måske godt gå hen at blive en tradition for spejderne at lave meterlange træstammer. Også når der skal fejres 50-års jubilæum. Dem, der skal være spejdere om 25 år, tror du, de laver en på 50 meter? -	Det kunne da godt være, det kunne i hvert fald være hyggeligt, så tror jeg godt, at jeg vil komme herop og spise lidt træstamme, siger Anders Lunden Møller.

Opsummering:
I forbindelse med den lokale spejdergruppes jubilæum ville de lave et vaskeægte verdensrekordforsøg.